text: [{"text_idx": "#000013", "text": "E ripotetaki mada ga ena Institute for Family Policy e Sipeni ni \u201claurai mai na iwiliwili ni vakawati e caka [e Urope] e veimama era na veisere.\u201d E tautauvata qori kei na vo tale ni matanitu era sa vakatorocaketaki."}, {"text_idx": "#000014", "text": "Na cava e takalevu kina qori? E tukuna e dua na marama e sa dede nona dau vakasalataki ira na veiwatini ena Tokalau kei Urope: \u201cNa veisere e vakalawataka na veibiu, e ka mosimosi dina.\u201d E tomana: E dau tarava mai \u201cna cudru, na veivutuni, rarawa, yalolailai, kei na madua.\u201d Eso na gauna e rawa ni lai vakasamataka sara kina e dua me vakamatei koya. \u201cNi sa vakalawataka na mataveilewai na veisere, sa na qai tekivu na ikalawa tarava. Ni vakila e dua sa veisere na galili kei na nona vakayawaki koya, ena rairai veinanuyaka: \u2018Sa na vakacava tu noqu bula?\u2019\u201d"}, {"text_idx": "#000016", "text": "E dredre mera lewa vinaka nodra bula eso ni oti e vica na yabaki mai na gauna era veisere kina, nira nuiqawaqawataka vakalevu nodra veigauna se bera mai. Era na rairai nanuma nira sega ni kauaitaki. E tukuna tale ga e dua e dau volatukutukutaka na veisere, sa na vinakati mera \u201cveisautaka nodra ivakarau, ra qai vulica vakataki ira na sala mera vosota kina na nodra leqa.\u201d"}, {"text_idx": "#000018", "text": "E macala mai na ka erau tukuna na tacida qori ni rawa ni vusolo na lomadra eso ni oti na veisere. Era na rairai beci ira, ena nodra nanuma nira lolovira qai sega ni ganita mera kauaitaki. Salavata qori nodra tekivu raici ira vakatani eso tale. Qori e rawa ni vakavuna mera nanuma ni sega na veikauaitaki kei na loloma ena ivavakoso. Ia e laurai mai na nodrau ivakaraitaki o Stanis\u0142aw kei Wanda nira qai liaca e muri o ira na veisere nira dau veikauaitaki dina na mataveitacini. E vakasakiti sara ga na nodra veikauaitaki, ke mani sega mada ga ni laurai levu nodra veivuke."}, {"text_idx": "#000019", "text": "Me nanumi tiko se mani vakacava na noda vukei ira na tacida vakayalo era veisere, era na vakila ga ena so na gauna na galili. O ira na tacida yalewa era veisere, era dau nanuma ni levu era sega ni kauaitaki ira. E tukuna o Alicja: \u201cE sa sivi e walu na yabaki na noqu veisere. Ia au dau beci au ena so na gauna. Ni yaco qori, au na yawaki au sara ga vei ira na tamata, au tagi, au qai lomalomani au.\u201d"}, {"text_idx": "#000021", "text": "Ena tiko na gauna ena rairai nuiqawaqawataka na tacida e veisere e levu na ka, me vaka na nona leqataka na nona veigauna e se bera mai, ena galili se nona nanuma ni sega ni kauaitaki. Nida kila tiko ni dau kena ivakarau ga me vakilai qori qai sega ni rawarawa me wali, ena vinakati meda vakatotomuri Jiova ena noda tokoni ira mai vu ni lomada na tacida vakayalo qori. (Same 55:22; 1 Pita 5:6, 7) Eda rawa ni vakadeitaka nira na marautaka vakalevu na noda veivuke. Io, era na vakila ena loma ni ivavakoso na nodra veivuke na itokani dina!\u2014Vkai. 17:17; 18:24."}, {"text_idx": "#000026", "text": "Ia ke mani yaco na veisere ena nona tawayalodina e dua na isa ni vakawati, era dau veitokoni na mataveitacini ena ivavakoso. Era vakatotomuri Jiova ena nodra cakava na ka ga e rawa mera vukei ira kina e \u201cdasila na lomadra.\u201d\u2014Same 34:15, 18; Aisea 41:10."}, {"text_idx": "#000029", "text": "Vakacava o rawa ni tokoni ira? Na cava o rawa ni cakava mo vukea kina e dua e sotava na ituvaki era vakila na veisere, me vakataki ira na cavuti mai ena ulutaga qo? Dikeva mada na ka e kaya na iVolatabu kei na sala era veivuke kina na lotu vaKarisito yalodina."}, {"text_idx": "#000033", "text": "Vakadeitaka vua na tacida e veisere ni kila vinaka tu o Jiova na kena ituvaki."}, {"text_idx": "#000034", "text": "Ke dua e yalolailai, mo vakadeitaka vua ni vakamareqeti ira kece na nona dauveiqaravi na Kalou. Eda \u2018talei sara vei ira na siparo e vuqa,\u2019 eda ka vakasakiti vei Jiova da qai vakamareqeti vua. (Maciu 10:29-31) E dau \u2018dikeva na lomada o Jiova,\u2019 e kila gona na ituvaki era sotava o ira na veisere. Ena sega ni biuta e dua na nona dauveiqaravi yalodina. (Vkai. 17:3; Same 145:18; Iper. 13:5) Ni o veikauaitaki, vakadeitaka vua ni marautaka o Jiova na nona taleitaka na ka dina kei na sasaga e cakava me baleta na sokalou dina.\u2014Fpai. 2:29."}, {"text_idx": "#000036", "text": "Era raica eso ni dredre mera gole ena soqoni nira vakasamataka e levu na ka mosimosi. Ia na inaki sara ga ni soqoni me vakaukauataki keda\u2014e vu ni \u201cveivakayaloqaqataki.\u201d (1 Kor. 14:26; Same 122:1) Ena tikina qo e bibi kina na nodra itavi na qase ni ivavakoso. E nanuma lesu o Wanda e sa cavuti mai, \u201cKeitou se nanuma vinaka tu ga na nodra veikaroni vakayalololoma.\u201d"}, {"text_idx": "#000037", "text": "Uqeti koya e veisere me vaqaqacotaka na nona veiwekani kei na Kalou ena nona masu, vuli vakataki koya kei na nona dau vakasama vakatitobu. (Jeme. 4:8)"}, {"text_idx": "#000038", "text": "O Jiova e kaukaua duadua qai vakaitikotiko mai lomalagi, ia e kauaitaki ira na \u2018yalomalumalumu e ramusu na yalodra, kei ira era rerevaka na nona vosa.\u2019 Vakadeitaka qori vua na tacida e veisere qai vakabibitaka na yaga ni noda toro volekata na Kalou ena masu kei na vuli vakataki keda.\u2014Aisea 66:2."}]